聞思大士入定相善財童子致恭揭諦神後衛因爲之贊
作者：陳長方
朝代：宋

paragraphs: 幪頭疊足，歛目而禪。
聞思盡處，當念超然。
不起於座，遍羣生前。
如行空月，影落百川。
提孩念道，訪求知識。
海山絕處，慈容忽覿。
一俛仰間，今吾非昔。
回首百城，山川歷歷。
大士儼若，非空非有。
毀讚莫及，孰衛孰守。
唯此力人，雄風赳赳。
是亦孔門，禦侮之友。